b'\n_START_ARTICLE_\nUltimate Fighting Championship\n_START_SECTION_\nHistoria\n_START_PARAGRAPH_\nEnsimm\xc3\xa4iset UFC-kilpailut pidettiin 1993 Denveriss\xc3\xa4, Yhdysvalloissa. Alun perin tarkoituksena oli, ett\xc3\xa4 eri kamppailulajien edustajat voivat UFC-kilpailuihin osallistumalla selvitt\xc3\xa4\xc3\xa4 oman lajinsa tekniikoiden toimivuutta muiden lajien tekniikoita vastaan. Kaikkien yll\xc3\xa4tykseksi osanottajista pienikokoisin ja siihen asti varsin tuntematonta lajia, brasilialaista jujutsua, harrastanut Royce Gracie voitti tapahtumassa kaikki vastustajansa ylivoimaisesti. Syy t\xc3\xa4h\xc3\xa4n on brasilialaisen jujutsun painotus mattotekniikkaan. Gracien vastustajat harrastivat nyrkkeily\xc3\xa4, shootfightingia ja savatea ja heid\xc3\xa4n mattotekniikkansa oli l\xc3\xa4hes olematonta. Mattokamppailu oli yleisesti varsin sivuutettu aihe kamppailulajeissa ja Gracien voitto toi mattokamppailulle suurta huomiota. T\xc3\xa4m\xc3\xa4n lis\xc3\xa4ksi Royce Gracie voitti my\xc3\xb6s seuraavissa UFC 2 ja UFC 4 -kilpailuissa kaikki vastustajansa. Sittemmin vapaaottelu on kehittynyt omaksi urheilumuodokseen, jossa mattokamppailu on yh\xc3\xa4 merkitt\xc3\xa4v\xc3\xa4 osa-alue. _NEWLINE_UFC on arvostetuin ja seuratuin vapaaottelutapahtumia tuottava organisaatio. UFC:n omisti Zuffa-yhti\xc3\xb6, jonka toimitusjohtaja on Dana White. H\xc3\xa4n on my\xc3\xb6s v\xc3\xa4hemmist\xc3\xb6osakas; p\xc3\xa4\xc3\xa4omistajia olivat Lorenzo Fertitta ja Frank Fertitta III. Zuffa osti vuonna 2006 pienemm\xc3\xa4n vapaaotteluorganisaation World Extreme Cagefightingin (WEC). Vuonna 2007 Fertittat ostivat UFC:n suurimman kilpailijan, japanilaisen PRIDE Fighting Championships -organisaation ja ovat sittemmin tuoneet sen ottelijoita kamppailemaan UFC:hen.  _NEWLINE_9. hein\xc3\xa4kuuta 2016 William Morris Endeavorin ilmoitettiin ostaneen UFC:n Zuffalta nelj\xc3\xa4ll\xc3\xa4 miljardilla dollarilla. Dana White jatkaa puheenjohtajana viiden vuoden sopimuksella, kun taas Lorenzo Fertitta j\xc3\xa4tt\xc3\xa4\xc3\xa4 teht\xc3\xa4v\xc3\xa4ns\xc3\xa4 myynnin my\xc3\xb6t\xc3\xa4.\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nUFC:n j\xc3\xa4rjest\xc3\xa4miss\xc3\xa4 vapaaotteluissa ovat sallittuja sellaiset ly\xc3\xb6nnit, potkut, heitot, lukot, kuristukset ja muut tekniikat, joita ei ole erikseen kielletty. Kiellettyj\xc3\xa4 tekniikoita ovat esimerkiksi pureminen, silmien vahingoittaminen, hiuksista vet\xc3\xa4minen ja sormilukot. My\xc3\xb6s kaikenlaiset iskut sukuelimiin ovat kiellettyj\xc3\xa4._NEWLINE_UFC:ss\xc3\xa4 on nykyisin kymmenen painoluokkaa (kts. Hallitsevat mestarit)._NEWLINE_Ottelut k\xc3\xa4yd\xc3\xa4\xc3\xa4n kahdeksankulmaisessa Octagoniksi kutsutussa h\xc3\xa4kiss\xc3\xa4, jossa on joustava lattia sek\xc3\xa4 kanaverkkomaiset sein\xc3\xa4t. Ottelut ovat kolmier\xc3\xa4isi\xc3\xa4 paitsi mestaruusottelut ja illan p\xc3\xa4\xc3\xa4ottelu, joissa on viisi er\xc3\xa4\xc3\xa4. Erien kesto on viisi minuuttia ja niiden v\xc3\xa4liss\xc3\xa4 on minuutin tauko. Kolme tuomaria pisteytt\xc3\xa4\xc3\xa4 er\xc3\xa4t siten, ett\xc3\xa4 voittaja saa kymmenen pistett\xc3\xa4 ja h\xc3\xa4vinnyt yhdeks\xc3\xa4n tai v\xc3\xa4hemm\xc3\xa4n perustuen ly\xc3\xb6nteihin, potkuihin, lukkoyrityksiin, hy\xc3\xb6kk\xc3\xa4\xc3\xa4vyyteen sek\xc3\xa4 ottelun hallintaan. Erien pisteet lasketaan yhteen ja enemm\xc3\xa4n pisteit\xc3\xa4 saanut voittaa tai ottelu p\xc3\xa4\xc3\xa4ttyy tasan. Ottelu voi p\xc3\xa4\xc3\xa4tty\xc3\xa4 my\xc3\xb6s luovutukseen (Ottelija taputtaa tai sanoo, ett\xc3\xa4 ei voi jatkaa), tyrm\xc3\xa4ykseen tai tekniseen tyrm\xc3\xa4ykseen, jossa tuomari katsoo, ettei toinen ottelija kykene puolustautumaan ja keskeytt\xc3\xa4\xc3\xa4 ottelun.\n_START_SECTION_\nTelevisiointi\n_START_PARAGRAPH_\nUFC-tapahtumat ovat n\xc3\xa4ht\xc3\xa4viss\xc3\xa4 Yhdysvalloissa ja muualla maailmassa suorina l\xc3\xa4hetyksin\xc3\xa4 maksutelevisiossa. Vuodesta 2005 yhdysvaltalaisella miehille suunnatulla kaapelitelevisiokanavalla, Spike TV:ll\xc3\xa4, on py\xc3\xb6rinyt UFC:n tuottama The Ultimate Fighter -niminen (TUF) tosi-TV-sarja. Ohjelmassa vapaaottelijat ottelevat The Ultimate Fighter -tittelist\xc3\xa4. Ensimm\xc3\xa4isill\xc3\xa4 tuotantokausilla ottelijat olivat uransa alkuvaiheessa olevia, mutta my\xc3\xb6hemmill\xc3\xa4 kausilla osallistujina on n\xc3\xa4hty my\xc3\xb6s lajin kokeneita ottelijoita. Ohjelman voittaja saa tittelin lis\xc3\xa4ksi sopimuksen UFC:n kanssa ja n\xc3\xa4hd\xc3\xa4\xc3\xa4n sen tapahtumissa. Ohjelman ensimm\xc3\xa4isen kauden, joka esitettiin vuonna 2005, j\xc3\xa4lkeen monet UFC-tapahtumien uudet ottelijat ovat jo katsojille tuttuja etuk\xc3\xa4teen The Ultimate Fighter -ohjelmasta. _NEWLINE_Osa The Ultimate Fighterin kausista on esitetty eri vuosina Sub- ja JIM-kanavilla.\n_START_SECTION_\nSuomalaiset UFC:ss\xc3\xa4\n_START_PARAGRAPH_\nEnsimm\xc3\xa4inen UFC-tapahtumissa n\xc3\xa4hty suomalainen oli Tony Halme, joka osallistui 30. toukokuuta 1997 Augustassa, Georgian osavaltiossa, Yhdysvalloissa j\xc3\xa4rjestettyyn UFC 13 -tapahtumaan. Halme h\xc3\xa4visi ottelunsa alle minuutissa tulevalle lajin t\xc3\xa4hdelle Randy Couturelle luovutuksella Couturen saatua kuristusotteen._NEWLINE_Toinen UFC:ss\xc3\xa4 otellut suomalainen oli Anton Kuivanen, joka otteli organisaatiossa kaksi ottelua vuonna 2012 ja yhden ottelun vuonna 2013._NEWLINE_Kolmas suomalainen organisaatiossa oli Tom Niinim\xc3\xa4ki joka voitti yhden ja h\xc3\xa4visi kolme ottelua._NEWLINE_Nyky\xc3\xa4\xc3\xa4n organisaatiossa ottelee kolme suomalaista Tina Hanninen, Teemu Packal\xc3\xa9n ja Makwan Amirkhani.'